Der har været bekymrede miner blandt sommerhusejere og beboere i Rødhus de seneste tre uger. - Vi har jo oplevet det, at det er svært for børn og børnebørn at komme i kontakt med os. Og vi kan ikke høre, hvad de siger i telefonen, forklarer Stanley Nielsen, der har sommerhus i Rødhus. Mobilsignalet har været mere eller mindre forsvundet på grund af en fejl ved masten, der ligger få hundrede meter fra Stanley Jensens sommerhus. - I starten synes vi, at det var frygteligt, for hvis nu der skete en eller anden ting, lyder det fra en bekymret Stanley Jensen. Blokeret adgang Problemet skyldes formentlig et lynnedslag 18. juni. TDC har haft flere teknikere på sagen. Første gang den 19. juni. Men der er fortsat ingen løsning på problemet. - Allerede da vi modtog fejlen her, der havde vi jo en mand ude den 19. juni for at fejlsøge og løse problemet. Han kunne desværre ikke komme ind. Døren dertil var skruet fast, og adgangen dertil var blokeret. Vi har efterfølgende brugt en del tid på at finde frem til den nye ejer, da han og den tidligere ejer ikke havde oplyst om ejerskiftet, forklarer Uffe Tomasson, underdirektør i TDC Operations. Men senere er det lykkedes at få adgang, og tirsdag skulle signalet så endelig komme tilbage. Ifølge TDC’s driftsinformation forventede man at have udbedret fejlen i løbet af dagen i dag, hvor tre teknikere var sat til at løse problemet. Forbindelse for første gang i tre uger Trods skeptiske anelser hos sommerhusejer Stanley Jensen skete der pludselig noget tirsdag lidt efter klokken 16. - Nu ringer den. Og jeg har fået adgang til internettet. Men det går stadig lidt langsomt, lyder det fra Stanley Jensens hustru, Lise Knudsen. For første gang i tre uger kunne sommerhusejerne få forbindelse til internettet. Dog kun kortvarigt. Tirsdag aften var der fortsat problemer med signalet. Men ifølge TDC skulle telenettet være tilbage på 100 procent i morgen klokken 13. Er det rimeligt, at der skal gå så lang tid uden mobilsignal? - Nej, jeg kan godt forstå, at det er frustrerende ikke at have signal på sin telefon. Men det er heller ikke normalt, at vi bliver låst ude fra vores udstyr. Og det er jo også derfor, at vi normalt sender en tekniker ud med det samme for at fejlsøge og løse problemet, ligesom vi også gjorde her allerede dagen efter, lyder det fra Uffe Tomasson, der kalder situationen helt ekstraordinær. Med signalet kortvarigt tilbage, kan Stanley Jensen og hustruen nu håbe på, at problemet snart er løst. - Det giver ro i maven. Ja selvfølgelig gør det det, for nu er der da håb om, at der sker noget. På trods af problemerne med mobilsignalet burde det ifølge TDC fortsat have været muligt at ringe 112, da dette foregår via en anden forbindelse.
Beboere med TDC som teleudbyder har været uden mobildækning de seneste uger, men tirsdag skete der forbedringer.